[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.7.2007

COM(2007) 411 τελικό

2007/0141 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τροποποίηση της οδηγίας 2003/54/ΕΚ όσον αφορά την εφαρμογή ορισμένων διατάξεων στην Εσθονία

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με την πράξη προσχώρησης, στην Εσθονία παραχωρήθηκε μεταβατική περίοδος έως τις 31 Δεκεμβρίου 2008 για την εφαρμογή του άρθρου 19 παράγραφος 2 της οδηγίας 96/92/ΕΚ, σχετικά με το σταδιακό άνοιγμα της αγοράς ηλεκτρικής ενέργειας. Μετά από ανταλλαγή πληροφοριών, στις 28 Ιουνίου 2004 το Συμβούλιο εξέδωσε την οδηγία 2004/85/ΕΚ για τροποποίηση της οδηγίας 2003/54/ΕΚ όσον αφορά την εφαρμογή ορισμένων διατάξεων στην Εσθονία, με την οποία παραχωρήθηκε παράταση ισχύος της παρέκκλισης έως τις 31 Δεκεμβρίου 2012, όπως ζητήθηκε.

Με την απόφαση της 26ης Νοεμβρίου 2006, το Δικαστήριο των Ευρωπαϊκών Κοινοτήτων ακύρωσε εν μέρει την οδηγία 2004/85/ΕΚ. Η μερική αυτή ακύρωση δεν είχε αιτιολογία επί της ουσίας της οδηγίας 2004/85/ΕΚ, αλλά οφειλόταν στην επιλογή της νομικής βάσης εκ μέρους του Συμβουλίου (άρθρο 57 της πράξης προσχώρησης αντί του άρθρου 95 της συνθήκης ΕΚ). Επειδή εξακολουθούν να ισχύουν οι λόγοι που υπαγόρευσαν την παραχώρηση, πέραν της 31ης Δεκεμβρίου 2008, στην Εσθονία παρέκκλισης ως προς την εφαρμογή του άρθρου 21 παράγραφος 1 στοιχεία β) και γ) (άνοιγμα της αγοράς) της οδηγίας 2003/54/ΕΚ, η εν λόγω οδηγία θα πρέπει να τροποποιηθεί ανάλογα, με την ίδια ακριβώς διατύπωση όπως στην οδηγία 2004/85/ΕΚ αλλά με την κατάλληλη νομική βάση.

2007/0141 (COD)

Πρόταση

ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τροποποίηση της οδηγίας 2003/54/ΕΚ όσον αφορά την εφαρμογή ορισμένων διατάξεων στην Εσθονία

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 47 παράγραφος 2, το άρθρο 55 και το άρθρο 95,

την πρόταση της Επιτροπής[1],

τη γνώμη της Ευρωπαϊκής Οικονομικής και Κοινωνικής Επιτροπής[2],

μετά από διαβούλευση με την Επιτροπή των Περιφερειών[3],

αποφασίζοντας σύμφωνα με τη διαδικασία του άρθρου 251 της συνθήκης[4],

Εκτιμώντας τα ακόλουθα:

1. Στο πλαίσιο των διαπραγματεύσεων για την προσχώρηση της χώρας, η Εσθονία επικαλέστηκε τις ιδιαιτερότητες του οικείου κλάδου ηλεκτρικής ενέργειας προκειμένου να ζητήσει μεταβατική περίοδο για την εφαρμογή της οδηγίας 96/92/ΕΚ του Ευρωπαϊκού Κοινοβουλίου και του Συμβουλίου, της 19ης Δεκεμβρίου 1996, σχετικά με τους κοινούς κανόνες για την εσωτερική αγορά ηλεκτρικής ενέργειας[5].

2. Στο παράρτημα VI της πράξης προσχώρησης, παραχωρήθηκε στην Εσθονία μεταβατική περίοδος μέχρι τις 31 Δεκεμβρίου 2008 για την εφαρμογή του άρθρου 19 παράγραφος 2 της οδηγίας 96/92/ΕΚ, το οποίο αφορά το σταδιακό άνοιγμα της αγοράς.

3. Στη δήλωση αριθ. 8 που προσαρτάται στη συνθήκη προσχώρησης αναγνωρίζεται, εξάλλου, ότι η ειδική κατάσταση σχετικά με την αναδιάρθρωση του τομέα του ασφαλτούχου σχιστόλιθου στην Εσθονία θα απαιτήσει ιδιαίτερες προσπάθειες έως το τέλος του 2012.

4. Η οδηγία 96/92/ΕΚ αντικαταστάθηκε από την οδηγία 2003/54/ΕΚ του Ευρωπαϊκού Κοινοβουλίου και του Συμβουλίου της 26ης Ιουνίου 2003 σχετικά με τους κοινούς κανόνες για την εσωτερική αγορά ηλεκτρικής ενέργειας[6], η οποία έπρεπε να τεθεί σε εφαρμογή έως την 1η Ιουλίου 2004 και η οποία συνεπάγεται την επίσπευση του ανοίγματος της αγοράς ηλεκτρικής ενέργειας.

5. Με επιστολή της 17ης Σεπτεμβρίου 2003, η Εσθονία ζήτησε να μην εφαρμόσει το άρθρο 21 παράγραφος 1 στοιχείο β) της οδηγίας 2003/54/ΕΚ το οποίο αφορά το άνοιγμα της αγοράς για τους μη οικιακούς πελάτες, μέχρι τις 31 Δεκεμβρίου 2012. Με συμπληρωματική επιστολή της 5ης Δεκεμβρίου 2003, η Εσθονία δήλωσε ότι προτίθεται να προχωρήσει σε πλήρες άνοιγμα της αγοράς, όπως προβλέπεται από το άρθρο 21 παράγραφος 1 στοιχείο γ), έως τις 31 Δεκεμβρίου 2015.

6. Το αίτημα της Εσθονίας βασιζόταν σε αξιόπιστο σχέδιο αναδιάρθρωσης του τομέα του ασφαλτούχου σχιστόλιθου έως τις 31 Δεκεμβρίου 2012.

7. Ο ασφαλτούχος σχιστόλιθος αποτελεί τη μόνη πραγματικά εγχώρια ενεργειακή πηγή της Εσθονίας, ενώ η εθνική παραγωγή αντιπροσωπεύει σχεδόν το 84 % της παγκόσμιας παραγωγής. Το 90 % της ηλεκτρικής ενέργειας που παράγεται στην Εσθονία προέρχεται από το συγκεκριμένο στερεό καύσιμο. Είναι, επομένως, μεγάλης στρατηγικής σημασίας για την ασφάλεια του εφοδιασμού στην Εσθονία.

8. Η παραχώρηση περαιτέρω παρέκκλισης για το διάστημα 2009-2012 κρίθηκε αναγκαία ώστε να διασφαλίσει τις επενδύσεις σε σταθμούς ηλεκτροπαραγωγής και να εγγυηθεί την ασφάλεια του εφοδιασμού της Εσθονίας ενώ, παράλληλα, θα επιτρέψει την επίλυση των σοβαρών περιβαλλοντικών προβλημάτων που δημιουργούν οι εν λόγω σταθμοί.

9. Στις 28 Ιουνίου 2004 το Συμβούλιο εξέδωσε την οδηγία 2004/85/ΕΚ, με την οποία παραχωρήθηκε η ζητηθείσα παρέκκλιση.

10. Με την απόφαση της 28ης Νοεμβρίου 2006 στην υπόθεση C-413/04, Κοινοβούλιο/Συμβούλιο[7], το Δικαστήριο των Ευρωπαϊκών Κοινοτήτων ακύρωσε την οδηγία 2004/85/ΕΚ, εφόσον παραχωρούσε στην Εσθονία παρέκκλιση, πέραν της 31ης Δεκεμβρίου 2008, ως προς την εφαρμογή του άρθρου 21 παράγραφος 1 στοιχεία β) και γ) της οδηγίας 2003/54/ΕΚ και επέβαλε αντίστοιχη υποχρέωση μερικού μόνο ανοίγματος της αγοράς, που αντιπροσώπευε ποσοστό 35% της κατανάλωσης την 1η Ιανουαρίου 2009 και υποχρέωση ετήσιας ανακοίνωσης των κατωτάτων ορίων κατανάλωσης που δημιουργούν δικαίωμα επιλεξιμότητας για τον τελικό καταναλωτή.

11. Η μερική αυτή ακύρωση δεν είχε αιτιολογία επί της ουσίας της οδηγίας 2004/85/ΕΚ, αλλά οφειλόταν στην εσφαλμένη επιλογή της νομικής βάσης.

12. Επειδή εξακολουθούν να ισχύουν οι λόγοι που υπαγόρευσαν την παραχώρηση, πέραν της 31ης Δεκεμβρίου 2008, στην Εσθονία παρέκκλισης ως προς την εφαρμογή του άρθρου 21 παράγραφος 1 στοιχεία β) και γ) της οδηγίας 2003/54/ΕΚ, η εν λόγω οδηγία θα πρέπει να τροποποιηθεί ανάλογα, με την ίδια ακριβώς διατύπωση όπως στην οδηγία 2004/85/ΕΚ αλλά με την κατάλληλη νομική βάση,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 26 παράγραφος 3 της οδηγίας 2003/54/ΕΚ αντικαθίσταται από το εξής:

‘3. Στην Εσθονία παραχωρείται προσωρινή παρέκκλιση από την εφαρμογή του άρθρου 21 παράγραφος 1 στοιχεία β) και γ) έως τις 31 Δεκεμβρίου 2012 . Η Εσθονία λαμβάνει τα αναγκαία μέτρα για να διασφαλίσει το άνοιγμα της οικείας αγοράς ηλεκτρικής ενέργειας. Το άνοιγμα αυτό πραγματοποιείται σταδιακά κατά την περίοδο αναφοράς ώστε το πλήρες άνοιγμα να επιτευχθεί έως την 1η Ιανουαρίου 2013 . Την 1η Ιανουαρίου 2009 , το ελάχιστο άνοιγμα της αγοράς πρέπει να αντιπροσωπεύει ποσοστό 35 % της κατανάλωσης. Η Εσθονία ανακοινώνει ετησίως στην Επιτροπή τα κατώτατα όρια κατανάλωσης που δημιουργούν δικαίωμα επιλεξιμότητας για τον τελικό καταναλωτή.’

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία έως την 1η Ιουλίου 2007. Ανακοινώνουν αμέσως στην Επιτροπή το κείμενο των διατάξεων αυτών.

Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την επομένη της ημέρας δημοσίευσής της στην Επίσημη Εφημερίδα της Ευρωπαϊκής Ένωσης .

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] …

[2] …

[3] …

[4] …

[5] ΕΕ L 27 της 30.1.1997, σ. 20.

[6] ΕΕ L 176 της 15.7.2003, σ. 37. Οδηγία όπως τροποποιήθηκε με την οδηγία 2004/85/ΕΚ (ΕΕ L 236 της 7.7.2004, σ. 10).

[7] ECR [2006] I-11221.